JWD ปีนี้นิวไฮต่อ
JWD เป็นหนึ่งในหุ้นกลุ่มโลจิสติกส์ที่ทำผลงานในปี 2564 เติบโตก้าวกระโดด มีกำไรสุทธิ 571 ล้านบาท เพิ่มขึ้น 97.1%
JWD เป็นหนึ่งในหุ้นกลุ่มโลจิสติกส์ที่ทำผลงานในปี 2564 เติบโตก้าวกระโดด มีกำไรสุทธิ 571 ล้านบาท เพิ่มขึ้น 97.1%
14 เม.ย. 2565

คุณค่าบริษัท
บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เป็นหนึ่งในหุ้นกลุ่มโลจิสติกส์ที่ทำผลงานในปี 2564 เติบโตก้าวกระโดด มีกำไรสุทธิ 571 ล้านบาท เพิ่มขึ้น 97.1% จากปี 2563 ที่มีกำไรสุทธิ 290 ล้านบาท โดยเป็นการเติบโตทุกกลุ่มธุรกิจ ไม่ว่าจะเป็นธุรกิจสินค้าควบคุมอุณหภูมิแช่เย็นแช่แข็ง ธุรกิจจัดการสินค้าอันตราย ธุรกิจยานยนต์ รวมไปถึงธุรกิจขนส่ง ส่งผลให้มีรายได้รวม 5,293 ล้านบาท เพิ่มขึ้น 35% จากปี 2563 ที่มีรายได้รวม 3,922 ล้านบาท
ส่วนในปี 2565 ผู้บริหารตั้งเป้ารายได้จะเติบโต 10-15% ซึ่งคาดว่าผลประกอบการจะเติบโตได้ในทุกไตรมาส โดยในปีนี้ตั้งงบลงทุนไว้ที่ 1,500-1,800 ล้านบาท รองรับการขยายคลังสินค้าห้องเย็นจำนวน 400-500 ล้านบาท โดยในปีนี้จะเปิดให้บริการคลังสินค้าห้องเย็นอีก 2 แห่ง คือ PACM Cold Storage ขนาด 10,800 ตารางเมตร เพิ่งเปิดให้บริการในเดือน มี.ค. ส่วนแห่งที่ 2 คือ Saraburi Cold Storage ที่ จ.สระบุรี ขนาด 8,000 ตารางเมตร ซึ่งอยู่ระหว่างการก่อสร้าง จะแล้วเสร็จพร้อมเปิดบริการเดือน ต.ค. 2565
รวมทั้งลงทุนในธุรกิจการขนส่งและพัฒนาอสังหาริมทรัพย์เพื่อการอุตสาหกรรม ซึ่งดำเนินการโดย บริษัท แอลฟา อินดัสเทรียล โซลูชั่น จำกัด 500 ล้านบาท โดยจะเปิดบริการคลังสินค้าแรกที่บางนา กม.22 พื้นที่ 20,000 ตารางเมตร ในเดือน ส.ค.นี้ และลงทุนเพิ่มเติม 165 ล้านบาท ในบริษัท อีสเทิร์นซี แหลมฉบัง เทอร์มินัล จำกัด (ESCO) ที่ดำเนินธุรกิจท่าเรือขนส่งสินค้าระหว่างประเทศรายใหญ่ในท่าเรือแหลมฉบัง
ล่าสุดเพิ่งลงนามเซ็นสัญญาความร่วมมือเป็นพันธมิตรกับบริษัท a2network (Thailand) จำกัด บริษัทสัญชาติญี่ปุ่น ซึ่งเป็นผู้ให้บริการพื้นที่จัดเก็บสิ่งของแบบ On-Demand ตามความต้องการของลูกค้า ผ่านแพลตฟอร์มโมบายแอปพลิเคชัน CloudRoom ที่ a2network เป็นผู้พัฒนาขึ้น และเว็บไซต์ jwd.cloudroom.me เพื่อร่วมมือกันนำเสนอการให้บริการดังกล่าวแก่กลุ่มลูกค้าเป้าหมาย ซึ่งได้เริ่มให้บริการแก่ลูกค้า (เฉพาะในพื้นที่กรุงเทพฯ และปริมณฑล) เมื่อเดือน มี.ค. ที่ผ่านมา
ด้าน บล.เคทีบีเอสที ประเมินกำไรปกติปี 2565 ของ JWD ทำสถิติสูงสุดใหม่ อยู่ที่ 654 ล้านบาท เพิ่มขึ้น 26% จากปีก่อน โดยแนวโน้มกำไรจะเติบโตได้ทุกไตรมาส จากการเติบโตของทั้งธุรกิจหลัก และการรับรู้รายได้จากธุรกิจใหม่ต่อเนื่อง โดยในไตรมาส 1/2565 จะรับรู้กำไรจาก ESCO เต็มไตรมาส, ในไตรมาส 2/2565 เปิดห้องเย็นใหม่ PACM และ self-storage สาขาใหม่ที่ลาดพร้าว ส่วนในไตรมาส 3/2565 เปิดคลังสินค้าใหม่ ALPHA และไตรมาส 4/2565 เปิดห้องเย็นใหม่ที่ จ.สระบุรี
สำหรับการประเมินมูลค่า (Valuation) ปัจจุบันราคาหุ้น JWD ซื้อขายกันที่ P/E ระดับ 28.73 เท่า เทียบกับ P/E ตลาดโดยรวมที่ระดับ 19.49 เท่า ถือว่าราคาซื้อขายสูงกว่าตลาด ในขณะที่ถ้าดู P/BV ที่ระดับ 4.39 เท่า ก็อาจสูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1–2 เท่า โดยมีราคาเป้าหมายเฉลี่ยที่ 24.30 บาท จากราคาต่ำสุด 23.00 บาท และราคาสูงสุด 25.00  บาท
…
รายชื่อผู้ถือหุ้นใหญ่
รายชื่อกรรมการ